Rassie gereed vir aksieRassie Erasmus. Foto: Twitter. Vergeet maar van enige waterdraerpligte, Rassie Erasmus het bevestig dat hy in die afrigterslosie sal wees wanneer die Springbokke hierdie Saterdag teen Ierland in Dublin kragte meet. ŉ Onafhanklike tugpaneel het die Springbokke se direkteur van rugby verlede jaar aan wangedrag skuldig bevind en hy was ŉ hele ruk nie toegelaat om deel van enige wedstrydaktiwiteite te wees nie. Die skorsing het egter op 30 September tot ŉ einde gekom en hy is opgewonde om weer deel van die aksie te wees. “Ek het alles baie gemis. Ek is mal oor rugby en om skouers met die spelers te skuur,” het Erasmus gesê. Die ervare rugbyman – wat Saterdag boonop sy 50ste verjaardag vier – se afrigtersloopbaan het al ŉ kuipstop by Munster gemaak. Tog glo hy dat sy verbintenis met die Ierse klub ŉ tweesnydende swaard is. “Ja, ek is vertroud met die opset van Ierse rugby, maar terselfdertyd ken hul afrigters en spelers my ook baie goed. Al twee spanne het vooraf hul huiswerk gedoen en dit sal lekker wees om te sien wie se planne en taktiek die beste uitwerk.” Die vorige keer wat die twee spanne in Dublin slaags was, het die Springbokke met 38 – 3 die onderspit gedelf. “Ons het op daardie dag ŉ ordentlike pak slae gekry, maar in die daaropvolgende jare het dinge verbeter en ons kon die Wêreldbeker wen. Terselfdertyd het al twee spanne hul spelpatroon aangepas. Ierland is tans die topgekeurde span ter wêreld en hulle doen ongetwyfeld ŉ hele paar dinge reg – op en langs die veld.” Suid-Afrika en Ierland sal weer in die groepfase van die komende Wêreldbeker-toernooi in Frankryk swaarde kruis. “Dit was weliswaar ŉ wonderlike ervaring om die Webb Ellis-trofee omhoog te hou, maar ons fokus is nou op die volgende een en ons wil graag momentum in aanloop tot die toernooi opbou.” Volgens Erasmus is Ierland gedugte teenstanders; veral met die ervare Johnny Sexton wat die besluite op die veld sal neem. Daarteenoor kan die Springbokke dalk – net dalk – meer aanvallende rugby speel. ŉ Agterste driehoek van Cheslin Kolbe, Kurt-Lee Arendse en Makazole Mapimpi kan ongetwyfeld met die beste ter wêreld saamgesels. “Ierland is nie ŉ span wat jy sommer net kan stoomroller nie. Ons sal moet slim rugby speel en ons man op verdediging staan. Gelukkig het ons ook spelers in ons span wat kan drieë druk. Al twee spanne glo dat hulle die kragmeting kan wen. Dit beloof om ŉ baie goeie wedstryd te wees.”